থাইরয়েড হরমোন
থাইরয়েড হরমোন (ইংরেজি: thyroid hormone) বলতে ট্রাই-আয়োডোথাইরোনিন, (T3) এবং থাইরক্সিন, (T4) কে বুঝায়। এরা টাইরোসিন ভিত্তিক হরমোন যা থাইরয়েড গ্রন্থি থেকে নিঃসৃত হয়। T3 ও T4 আংশিকভাবে আয়োডিন দ্বারা তৈরি (আণবিক গঠন দ্রষ্টব্য). আয়োডিনের অভাবে T3 ও T4 -এর উৎপাদন কমে যায় এবং থাইরয়েড গ্রন্থি বড় হয়ে গলগণ্ড রোগ সৃষ্টি করে। থাইরয়েড হরমোনগুলোর মধ্যে থাইরক্সিন(T4)-এর পরিমাণ ও অর্ধায়ু T3 -এর চেয়ে বেশি। মানব রক্তে T4 ও T3 এর অনুপাত ১৪:১ থেকে ২০:১ এর মধ্যে অবস্থান করে। T4 কোষের মধ্যে ডি-আয়োডিনেশনের মাধ্যমে সক্রিয় T3 -তে রূপান্তরিত হয়। রক্তে থাইরয়েড হরমোনের পরিমাণ কমে গেলে হাইপোথাইরয়েডিজম এবং বৃদ্ধি পেলে হাইপারথাইরয়েডিজম বা থাইরোটক্সিকোসিস হয়।